A BIZOTTSÁG 836/2006/EK RENDELETE
(2006. június 6.)
a német intervenciós hivatal birtokában lévő közönséges búzának a közösségi piacon történő viszonteladására vonatkozó folyamatos pályázati felhívás megnyitásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 6. cikkére,
mivel:
(1)
Az intervenciós hivatalok birtokában lévő gabonafélék értékesítési eljárásának és feltételeinek megállapításáról szóló, 1993. július 28-i 2131/93/EGK bizottsági rendelet (2) egyebek mellett előírja, hogy az intervenciós hivatal birtokában lévő gabonaféléket pályázati eljárás útján kell értékesíteni, a piac megzavarásának elkerülését biztosító árfeltételek mellett.
(2)
Németországnak közönséges búzából intervenciós készletei vannak, amelyeket célszerű felhasználni.
(3)
A piaci feltételekre, különösen az árfeszültségre figyelemmel célszerű a belső piacon elérhetővé tenni a német intervenciós hivatal birtokában lévő közönséges búza készleteit.
(4)
A közösségi piac helyzetének figyelembevétele érdekében helyénvaló a pályázati eljárást a Bizottság irányítása alá vonni. Ezenkívül rendelkezni kell a minimális eladási árat kínáló ajánlatok együtthatókkal történő súlyozásáról is.
(5)
Fontos továbbá, hogy a közleményben, amelyet a német intervenciós hivatal eljuttat a Bizottsághoz, az ajánlattevők névtelenek maradjanak.
(6)
Az irányítás korszerűsítése céljából a Bizottság által kért információkat elektronikus úton kell megküldeni.
(7)
Az e rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A német intervenciós hivatal a birtokában lévő közönséges búzából 100 000 tonnát értékesít folyamatos pályázati felhívás útján a Közösség belső piacán.
2. cikk
Az 1. cikkben említett értékesítés a 2131/93/EGK rendelet hatálya alá tartozik.
A rendelet ellenére azonban:
a)
az ajánlatot mindig azon tétel tényleges minőségére való tekintettel kell elkészíteni, amelyre az ajánlat vonatkozik;
b)
a minimális eladási árat olyan összegben kell megállapítani, amely nem zavarja meg a gabonafélék piacát; ez az ár mindenesetre nem lehet kevesebb a havi növekményt is magában foglaló, adott hónapra érvényes intervenciós árnál.
3. cikk
A 2131/93/EGK rendelet 13. cikkének (4) bekezdésétől eltérően az ajánlattételhez megkövetelt biztosíték tonnánként 10 euro.
4. cikk
(1) Az első részleges pályázati felhívásra tett ajánlatok benyújtásának határideje (brüsszeli idő szerint) 2006. június 7-én 15 órakor jár le.
Az ezt követő részleges pályázati felhívásokra az ajánlatok benyújtási határideje minden szerdán 15 óra (brüsszeli idő szerint).
Az utolsó részleges pályázati felhívásra tett ajánlatok benyújtásának határideje (brüsszeli idő szerint) 2006. június 28-án 15 órakor jár le.
(2) Az ajánlatokat a német intervenciós hivatalnál kell benyújtani, a következő címen:
Bundesanstalt für Landwirtschaft und Ernährung (BLE)
Deichmannsaue 29
D-53179 Bonn
Fax 1.: (49) 228 68 45 3985
Fax 2.: (49) 228 68 45 3276
5. cikk
A német intervenciós hivatal legkésőbb két órával az ajánlatok benyújtásának határideje után ismerteti a Bizottsággal a beérkezett ajánlatokat. Ezt elektronikus úton kell megtenni, a mellékletben szereplő minta szerint.
6. cikk
Az 1784/2003/EK rendelet 25. cikkének (2) bekezdésében említett eljárással összhangban a Bizottság meghatározza a minimális eladási árat, vagy úgy dönt, hogy a beérkezett ajánlatokról nem intézkedik. Abban az esetben, ha egyazon tételre több ajánlat vonatkozik, és összességében nagyobb mennyiségre érkeznek ajánlatok, mint ami rendelkezésre áll, az árat tételenként is meg lehet határozni.
A minimális árat kínáló ajánlatoknál az áron kívül még odaítélési együtthatókat is meg lehet határozni az eladásra kínált mennyiségek odaítélésének súlyozására.
7. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. június 6-án.